เปิดให้ทุนผู้สนใจผลิตสื่อดีประจำปี 2565 วงเงิน 300 ล้านบาท เน้นส่งเสริมการใช่ชีวิตวิถีใหม่แก้ปัญหาข่าวปลอม สร้างเศรษฐกิจ Soft Power
นายธนกร ศรีสุขใส ผู้จัดการกองทุนพัฒนาสื่อปลอดภัยและสร้างสรรค์ เปิดเผยว่า  นายวิษณุ  เครืองาม รองนายกรัฐมนตรี ในฐานะประธานกรรมการกองทุนพัฒนาสื่อปลอดภัยและสร้างสรรค์ได้ลงนามในประกาศคณะกรรมการกองทุนพัฒนาสื่อปลอดภัยและสร้างสรรค์ เรื่อง การเปิดรับข้อเสนอโครงการหรือกิจกรรมเพื่อขอรับการสนับสนุนเงินจากกองทุนพัฒนาสื่อปลอดภัยและสร้างสรรค์ ประจำปี 2565 วงเงินไม่เกิน 300 ล้านบาทแล้วโดยจะเปิดรับข้อเสนอโครงการ หรือกิจกรรม ประกอบด้วย การให้ทุนประเภทเปิดรับทั่วไปวงเงินไม่เกิน 90 ล้านบาท ซึ่งเปิดรับการผลิตสื่อสำหรับกลุ่มเด็กและเยาวชนกลุ่มผู้สูงอายุ กลุ่มคนพิการและผู้ด้อยโอกาสและกลุ่มประชาชนทั่วไป ประเภทเชิงยุทธศาสตร์ จำนวน 180 ล้านบาท เน้นการผลิตสื่อชีวิตวิถีใหม่กับสังคมดิจิทัล พหุวัฒนธรรมและความหลากหลายทางสังคม ทักษะการรู้เท่าทันสื่อ การสร้างมูลค่าจากประเด็นเชิงวัฒนธรรม (Soft Power) เช่น วิถีชีวิต ชุมชน ศิลปวัฒนธรรม ภูมิปัญญาท้องถิ่น เกร็ดประวัติศาสตร์ การท่องเที่ยว อาหาร ความสามัคคีของคนในชาติ การรู้เท่าทันและรับมือกับข่าวลวง ข่าวปลอม การพัฒนาองค์ความรู้และนวัตกรรมเพื่อการพัฒนาสื่อปลอดภัยประเภทความร่วมมือ วงเงินไม่เกิน 30 ล้านบาท เน้นหัวข้อเกี่ยวกับการมีส่วนร่วมของประชาชน การเฝ้าระวังสื่อที่ไม่ปลอดภัย ผู้สนใจสามารถยื่นข้อเสนอโครงการหรือกิจกรรมได้ทางเว็บไซต์กองทุนพัฒนาสื่อปลอดภัยและสร้างสรรค์  เปิดรับโครงการผ่านออนไลน์ตั้งแต่บัดนี้ไปจนถึง 16  กุมภาพันธ์ 2565 ภายในเวลา 16.30 น.